
Obiective:
· dezvoltarea abilităţilor de rezolvare de probleme  şi de luare a deciziei în situaţiile în care elevii ar putea fi agresaţi;
· dezvoltarea competenţelor de cooperare şi relaţionare interpersonală în rândul elevilor;
· formarea de atitudini şi deprinderi de comportament prosocial în rândul elevilor.

Nivel de vârstă: clasele III – VI
Metodă: munca pe grupe
Materiale: fişe cu Scrisorile, foi flipchart, markere
Durată: 50 minute
Descrierea activităţii:
· Elevii, împărţiţi pe grupe, primesc câte o „scrisoare” de la câte un elev de vârstă apropiată cu a lor, care a trecut prin situaţii de bullying în mediul şcolar şi nu numai. Elevii din grupă („redacţia”) îşi asumă rolul de a răspunde la aceste scrisori. Prin utilizarea brainstorming- ului, se discută probleme comportamentale de tip bullying.  Bullying-ul este o formă de abuz aparte care se manifestă printr-un comportament agresiv, intenţionat, repetat asupra aceluiaşi elev, iar acest fenomen are o incidenţă crescută în rândul elevilor. Activitatea urmăreşte dezvoltarea abilităţilor de rezolvare de probleme  şi de luare a deciziei în situaţiile în care elevii ar putea fi agresaţi, precum şi formarea de atitudini şi deprinderi de comportament prosocial în rândul elevilor.
· Reprezentantul fiecărei grupe va nota pe foaia de flipchart şi, ulterior va prezenta concluziile elevilor, fie că acestea reprezintă o decizie comună a grupului, fie soluţii distincte ale elevilor.  

SCRISOAREA 1
„(...) Mă simţeam ca într-o închisoare. Probabil că aşa ar spune orice elev. Doar că diferenţa între închisoarea mea şi a lor era EL care venea şi mă umilea, batjocorea, ceilalţi încurajându-l, sau alţii care pur şi simplu stăteau şi se uitau. Probabil nu vroiau să se implice. Probabil ştiau că îmi fac rău şi probabil ştiau că lucrurile spuse despre mine nu sunt adevărate... 
Am spus ce mi se întâmplă profesorilor, părinţilor, dar până să rezolve ei, eu tot trebuie să mă confrunt cu el...  El continua să vină la mine, mă făcea fricos, îşi bătea şi mai tare joc de mine. Mă întreb ce i-am făcut...”

SCRISOAREA 2
„Azi, în timpul orei de mate, am primit un bileţel, adică cineva din spate mi-a aruncat un bileţel. Nu era semnat, dar nu mai era nevoie, ştiu de la cine era. Scria în el ‘Arăţi (iar) ca un homeless cu bluza aia penibilă’. Atât. Dar nu e nevoie de mai mult, oricum aud câte ceva de genul ăsta aproape în fiecare zi. Aud din spate cum mai mulţi râd când mă văd că citesc biletul (nu ştiu de ce le mai citesc, ştiu oricum ce va scrie...). Ştiu că nu am haine la fel de frumoase ca unii dintre colegi, dar nu mă îmbrac nici eu în cârpe... Oricum nu cred că are legătură cu hainele, uneori găsesc alte lucruri la mine de care să îşi bată joc. Nu toţi colegii, doar două fete şi un băiat, dar şi alţii râd. Nu ştiu ce le-am făcut şi ce să fac...”

SCRISOAREA 3
„Vă scriu pentru că nu mai ştiu ce să fac, am câţiva colegi care îşi bat joc de mine tot timpul. Sunt mai grăsuţ şi am faţa rotundă şi ei vin şi mă ciupesc şi îmi dau palme peste faţă şi mă strigă cu tot felul de porecle, cică „în glumă”, dar nu e deloc amuzant, îmi vine să plâng şi mă simt foarte foarte rău, trist şi singur, pentru că nici ceilalţi din clasă nu îmi ţin partea. Nu ştiu cu ce sunt vinovat că nimeni nu vrea să stea cu mine în pauze sau să fim prieteni. Poate le e frică să nu se lege şi de ei...?”

SCRISOAREA 4
„Anul trecut mi-am făcut si eu un cont de Facebook, fără ca părinţii să ştie (am 12 ani...). Mai mulţi dintre colegi aveau deja conturi, şi mi s-a părut amuzant. O vreme a şi fost, apoi au început problemele. Poate şi eu sunt de vină, pentru că am acceptat ca prieteni şi persoane pe care nu le cunoşteam... Una din ele a pus un comentariu foarte urât la o poză a mea (mi-e şi jenă să spun ce a scris), şi de acolo au început şi alţii, colegi din şcoală şi din clasă să îşi bată joc de mine. Au pus şi poze trucate, cu capul meu şi corpul altor persoane (chiar şi dezbrăcate...), şi multe altele. M-am gândit că nu mă mai uit pe Facebook niciodată, dar ieri am văzut una din poze prinsă pe panou în clasă... Ce pot să mai fac...?”

